רענן שקד

רענן שקד (נולד ב-25 בנובמבר 1966) הוא עורך, עיתונאי, תסריטאי וסופר ישראלי. שימש סגן עורך המוסף "7 ימים" ועורך המוסף "24 שעות" של "ידיעות אחרונות". שימש כעורך ראשי של מגזין "בלייזר", וכיום בעל טור במוספים "7 ימים" ו"7 לילות", וכתב מגזין בעיתון.

ביוגרפיה
 עיתונות 
שקד נולד בחיפה בשם רענן צ'רבינסקי. כשהיה בן חמש נהרג אביו בתאונת עבודה.

שקד הוא בוגר לימודי קולנוע וטלוויזיה באוניברסיטת תל אביב. את הקריירה העיתונאית שלו החל כששירת בביטאון חיל הים. בזמן שירותו הצבאי כתב בעיתונים מבלי לקבל אישור עבודה, ולכן נדרש לו שם בדוי. הוא בחר בשם המשפחה של מיכאל שקד, התובע במשפט דמיאניוק. כלשונו עשה זאת כי רצה "שם של מנצחים", אך "[...] מיד אחר כך שקד הפסיד במשפט[...]". 

התגורר בסן פרנסיסקו ובניו יורק במשך שלוש שנים, והשלים תואר שני בתקשורת בניו סקולרענן שקד בראיון על לימודי תקשורת וקריירה בתחום העיתונאות. באותה תקופה עבד בשביל CNN וכתב ל"מעריב" טור שבועי שבו תיאר את החוויה האמריקאית. 

במשך שנים אחדות שימש עיתונאי ועורך ב"עיתון תל אביב" וב"זמן תל אביב" ובהמשך כמבקר טלוויזיה ב"מעריב" וב"ידיעות אחרונות" (בתפקידו זה היה מעורב בשנת 2006 בעימות מתוקשר עם דודו טופז).

שקד נמנה עם צוות פיתוח התוכן של אתר האינטרנט ynet בטרם עלה לאוויר, ולאחר עלייתו הקים וערך את מדור התרבות באתר. כן כתב ב־Xnet. בהמשך עבר לשמש סגן עורך המוסף "7 ימים" ב"ידיעות אחרונות", וכמבקר הטלוויזיה היומי של העיתון. בין אוגוסט 2007 לנובמבר 2010 שימש כעורך המוסף היומי "24 שעות".

בספטמבר 2017 מונה לתפקיד עורך המגזין "בלייזר", לצד כתיבת הטור השבועי הקבוע במוסף "7 ימים" וכתבות המגזין. 

כיום משמש שקד ככותב מגזין בכיר ב"ידיעות אחרונות" ומפרסם טור שבועי במוסף "7 ימים". הוא גם מרצה בנושאי עיתונות ומנחה סדנאות לכתיבה בגוף ראשון בשם "אני בכתב", ומגיש את הפודקאסטים "לחתוך דרך הרעש" ו"הרפורמיסטית" (עם אורלי ארז-לחובסקי).

ב־2006 התחתן עם אשת התקשורת דורית גבירצמן. לזוג שני ילדים,  בן ובת, והם מתגוררים ברמת אביב.

רדיו ותסריטי טלוויזיה
במשך כשלוש שנים הגיש את תוכנית הרדיו "מבקר בשישי" בגלי צה"ל. כן שימש מגיש אורח בתוכנית "המילה האחרונה" בגל"צ.

ב־2007 יצר עם גיא מרוז את סדרת הדוקו־ריאליטי "איפה הכסף", ששודרה בשידורי קשת בערוץ 2 (ארבעה פרקים). בהמשך יצר עם סיגל אבין את הקומדיה "בלתי הפיך", ששודרה ברשת בערוץ 2. לסדרה שתי עונות – הראשונה משנת 2013 והשנייה משנת 2016.

 התבטאויות וביקורת 
התבטאויותיו עוררו סערה כמה פעמים. ביוני 2016 פרסם את הטור "החיים הסודיים של אשתי", שעורר עליו ביקורת רבה וטורי תגובה. הוא עצמו כתב את טור התגובה "החיים הכבר לא־סודיים של אשתי". עם חטיפת ורצח שלושת הנערים בקיץ 2014, התבטא בעמוד הפייסבוק שלו כנגד הורי הנערים ובחירתם של תושבי יהודה ושומרון היהודים במקום מגוריהם.

 ספריו 
ועכשיו להתחתן, 9 סיפורים, הוצאת מודן,2011, 227 עמודים.
החלום האמריקאי – מדריך למשתמש, הוצאת ידיעות ספרים, 2002, 276 עמודים.
תגיד אבא (תינוק, גבר, אישה, שנה ראשונה), על הורות, מבוסס על טורו האישי במוסף "7 ימים", הוצאת ידיעות ספרים, 2010, 178 עמודים.
אושר לאנשים לא מאושרים, הוצאת כנרת זמורה ביתן, 2024, 192 עמודים.

קישורים חיצוניים

 טוריו של רענן שקד, באתר ynet
 סיירת שקד/ רענן שקד, ארכיון טוריו ב"ידיעות אחרונות"




 יורם יובל, שיחת נפש עם רענן שקד, הטלוויזיה החינוכית, 14 במאי 2018

 הערות שוליים 

קטגוריה:עיתונאים כותבי עברית
קטגוריה:סגל ידיעות אחרונות
קטגוריה:בעלי טור ישראלים
קטגוריה:מבקרי טלוויזיה ישראלים
קטגוריה:עורכים ישראלים
קטגוריה:סגל ynet
קטגוריה:סגל חדשות
קטגוריה:בוגרי אוניברסיטת תל אביב: קולנוע וטלוויזיה
קטגוריה:בוגרי ניו סקול
קטגוריה:ישראלים שנולדו ב-1966